Poľnohospodárske družstvo Vajnory

Poľnohospodárske družstvo Vajnory je poľnohospodárske družstvo, ktoré vzniklo v roku 1949 ako "Roľnícke družstvo Vajnory". Sídli na Hospodárskej ulici v Bratislave, mestská časť Vajnory. Je známe výrobou kvalitného vína, ktorá má v lokalite bývalej dediny s názvom "Vainam" dlhú tradíciu, prvý písomný záznam je z roku 1247.

V rámci výstavby diaľnice D4, ktorá bude súčasť obchvatu Bratislavy, začal v roku 2018 výrub časti vinohradov družstva.

Rastlinná výroba 
Prebieha asi na 1120 ha ornej pôdy a pestuje sa:
 jačmeň sladovnícky
 kukurica siata
 pšenica potravinárska 
 repka olejná
 slnečnica čierna
 ovos siaty
 seno lúčne a lucerkové

Živočíšna výroba 
Hlavné časti živočíšnej výroby družstva sú:
 chov hovädzieho dobytka: nosné plemeno je čierno strakatý holsteinský dobytok
 produkcia mlieka: asi 1 430 500 litrov za rok
 produkcia hydiny: chov brojlerových kurčiat (zabezpečovaný externou firmou)
V areáli družstva je možné vidieť aj iné druhy hospodárskych zvierat, kedysi bežne chovaných na našich dvoroch. Králiky, sliepky, kačky, ovečky a holuby.

Produkcia hrozna a vína 
Výroba vína v obci má dlhú tradíciu, jej názov je odvodený od nemeckého slova "wein", čo značí víno. Družstvo pestuje hrozno na ploche asi 150 hektárov. Pestuje sa 13 odrôd bieleho a 7 odrôd modrého hrozna, najrozšírenejšie druhy hrozna sú :
 Feteasca regala
 Frankovka modrá
 Rizling rýnsky
 Tramín červený
 Rizling vlašský
 Veltlínske zelené
 Syrah
 Cabernet Sauvignon
 Müller Thurgau
 Irsai Oliver atď.

Ovocné sady 
V družstevných sadoch, rozprestierajúcich sa popri Seneckej ceste na ploche 50 hektárov, sa nachádzajú stromy viacerých druhov broskýň, marhúľ a jabloní. Okrem ovocných stromov sa v sadoch pestujú aj jahody :
 Jabloňové sady – Bohemia, Rubín, Idared, Golden Delicious, Jonagold, Jonatán, Florina, Jolana, Ontario, Pinova, Fuji, Šampión
 Broskyňové sady – Redhaven, Flamingo, Fayerhaven, Greshaven.
 Marhuľové sady – Bergeval, Spring Blusa, Berga roge.

Referencie

Externé odkazy 
Webstránky družstva
Webstránky vinotéky
Poloha na Google Maps

Poľnohospodárstvo
Vajnory